L 21/8
RO
Jurnalul Oficial al Uniunii Europene
31.1.2022
(54)
ICES a constatat în 2019 că capturile de hering (Clupea harengus) din diviziunea 3.a ar trebui să fie cât mai aproape de zero, având în vedere că, fără o limitare suplimentară a zonei și/sau a duratei pescuitului de hering, ar fi inevitabilă o captură de hering reproducător de primăvară din vestul Mării Baltice.
Informațiile recente furnizate de ICES indică faptul că heringul reproducător de primăvară din vestul Mării Baltice se amestecă din ce în ce mai mult cu heringul din Marea Nordului în zona Skagerrak și în Marea Nordului, unde majoritatea capturilor de hering reproducător de primăvară din vestul Mării Baltice au loc în prezent în Skagerrak și, într-o mai mică măsură, în estul Mării Nordului.
(55)
În procesul-verbal convenit întocmit în urma consultărilor bilaterale dintre Uniune și Norvegia cu privire la Skagerrak, Uniunea se angajează să își limiteze capturile efective în Skagerrak la 969 de tone, în timp ce Norvegia a fost de acord să transfere cel puțin 95 % din cota sa către Marea Nordului pentru a proteja heringul reproducător de primăvară din vestul Mării Baltice.
În consecință, se propune limitarea capturilor globale ale flotelor C (HER/03A.) și D (HER/03A-BC) pentru statele membre în cauză prin adăugarea unei condiții speciale într-o notă de subsol la tabelele TAC-urilor aferente cotelor respective, menținând în același timp nivelul cotelor din tabele pentru a reflecta stabilitatea relativă și pentru a reglementa flexibilitatea interzonală asociată.
În cazul Norvegiei, capturile efective maxime care ar putea avea loc în apele Uniunii din diviziunea ICES 3a ar corespunde unei cantități de 167 de tone (5 % din cota sa).
(56)
În conformitate cu punctul 13.11 din procesul-verbal convenit întocmit în urma consultărilor bilaterale dintre UE și Norvegia cu privire la Skagerrak, Norvegia și Uniunea ar trebui să poată pescui în Marea Nordului până la 100 % din cota lor de hering din zona Skagerrak, pentru a proteja heringul reproducător de primăvară din vestul Mării Baltice.
În așteptarea încheierii consultărilor bilaterale cu Regatul Unit pentru 2022, nu s-a putut confirma la 20 decembrie dacă poate fi menținută flexibilitatea interzonală asociată în ceea ce privește apele Regatului Unit pentru anul 2022 pentru HER/03A.
Prin urmare, este necesar să se precizeze în mod explicit că flexibilitatea interzonală asociată în ceea ce privește apele Regatului Unit nu poate fi aplicată în notele de subsol corespunzătoare flotelor C până când Uniunea și Regatul Unit nu convin asupra acestei flexibilități în cadrul consultărilor bilaterale între cele două părți.
(57)
La punctul 13.12 din procesul-verbal convenit întocmit în urma consultărilor bilaterale dintre Uniune și Norvegia cu privire la Skagerrak, Uniunea și-a anunțat intenția de a utiliza o anumită flexibilitate în zonele 4a și 4b din Marea Nordului, egală cu partea Uniunii de 5,7 % din nivelul flotei A sau cu 21 038 de tone,
(58)
Uniunea a organizat anual consultări bilaterale cu Insulele Feroe privind schimbul de cote și accesul reciproc pentru 2022.
Consultările respective nu au condus la încheierea unui acord în 2021.
(59)
În temeiul articolului 498 alineatul (2) din Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (12) (denumit în continuare „Acordul comercial și de cooperare”), Uniunea și Regatul Unit organizează anual consultări pentru a conveni, până la data de 10 decembrie a fiecărui an, asupra TAC-urilor pentru anul următor pentru stocurile enumerate în anexa 35 la Acordul comercial și de cooperare.
În temeiul articolului 499 alineatul (2) din Acordul comercial și de cooperare d, în cazul în care nu s-a convenit asupra TAC-urilor respective până la 20 decembrie, părțile stabilesc TAC-uri provizorii.
(60)
Consultările bilaterale cu Regatul Unit s-au încheiat la 21 decembrie.
A fost prea târziu pentru ca rezultatul discuțiilor să fie înglobat în prezentul regulament, având în vedere că acesta ar trebui să se aplice de la 1 ianuarie 2022.
Prin urmare, Consiliul ar trebui să stabilească TAC-uri provizorii pentru pescuitul în apele Uniunii și în apele internaționale, precum și în apele la care navele de pescuit ale Uniunii primesc acces din partea unor țări terțe, cu respectarea deplină a Convenției Națiunilor Unite asupra dreptului mării și a drepturilor și obligațiilor statelor de coastă, precum și a suveranității și jurisdicției acestora.
Rezultatul consultărilor în temeiul articolului 498 din Acordul comercial și de cooperare, astfel cum este exprimat în procesul-verbal semnat la 21 decembrie 2021, ar trebui să fie reflectat într-o modificare a prezentului regulament, care ar trebui să fie adoptată cât mai curând posibil.
(61)
TAC-urile provizorii ar trebui să vizeze asigurarea securității juridice pentru operatorii din Uniune și asigurarea continuării activităților de pescuit durabile până la adoptarea unei astfel de modificări.
(12) JO L 149, 30.4.2021, p. 10.